汾亭操
作者：薛季宣
朝代：宋

paragraphs: 我思周道兮，適彼鎬京。
遵逵孔直兮，踖踖其行。
驅車潼華兮，草𦬇罥余。
軸限河渭兮，濟無津梁。
日銜山兮天欲夜，愁雲結兮不成雨。
我心惻兮思故鄉，汾亭寂兮汾之陽。
陶唐氏之遺風湣兮其若亡，睠吾徒兮狷或狂。
振還轅兮去京邑，淚涂泥兮道猶澀。
汾亭上兮有六世之遺書，野有田兮汾有魚，宵續經兮晝狎佃漁。
闢闕里兮薙萊蕪，倡弦誦兮開羣儒。
神交周孔兮獨樂有餘，神交周孔兮獨樂有餘。